Oficialusis leidinys L 044 , 15/02/2001 p. 0004 - 0011



Tarybos Reglamentas (EB) Nr. 299/2001 2001 m. vasario 12 d. kuriuo įvedamas galutinis antidempingo muitas importuojamam kalio permanganatui, kurio kilmės šalis – Kinijos Liaudies Respublika EUROPOS SĄJUNGOS TARYBA, atsižvelgdama į Europos bendrijos steigimo sutartį, atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos Bendrijos narėmis nesančių valstybių0 [1], ypač į jo 11 straipsnio 2 ir 6 dalis, atsižvelgdama į Komisijos pasiūlymą, pateiktą pasikonsultavus su Patariamuoju komitetu, kadangi: 1. ANKSTESNIEJI TYRIMAI 1.1. Kinijos Liaudies Respublikos atžvilgiu atliekami tyrimai (1) Reglamentu (EEB) Nr. 1531/88 [2] Taryba įvedė galutinį antidempingo muitą importuojamam kalio permanganatui, kurio kilmės šalis – Kinijos Liaudies Respublika (Kinija). Nustatyto muito dydis buvo lygus sumai, kuria grynoji kaina už kilogramą Bendrijos franko siena, neatskaičiavus muito, buvo mažesnė už 2,25 ekiu arba lygi 20 % tos sumos, priklausomai nuo to, kuri suma didesnė. (2) 1994 m. po peržiūros, atliktos pagal Reglamento (EEB) Nr. 2423/88 [3] 14 straipsnio 1 dalį ir 15 straipsnio 3 dalį, Taryba Reglamentu (EEB) Nr. 2819/94 [4] įvedė galutinį – 1,26 ekiu už kilogramą, – antidempingo muitą importuojamam kalio permanganatui, kurio kilmės šalis – Kinija. 1.2. Kitų šalių atžvilgiu atliekami tyrimai (3) Antidempingo tyrimas importuojant kalio permanganatą, kurio kilmės šalys – Indija ir Ukraina, buvo inicijuotas 1997 m. balandžio mėnesį. Galutiniai antidempingo mokesčiai – atitinkamai 5,6 % ir 36,2 % – buvo nustatyti importui iš šių šalių Reglamentu (EB) Nr. 1507/98 [5]. 2. DABARTINIS TYRIMAS 2.1. Peržiūros prašymas (4) 1999 m. balandžio mėn. Komisija paskelbė pranešimą apie numatomą galiojančių antidempingo priemonių importuojamam kalio permanganatui, kurio kilmės šalis – Kinija, galiojimo pabaigą [6]. 1999 m. liepos 12 d. Conseil Europeen des Federations de l'Industrie Chimique (CEFIC) pateikė prašymą peržiūrėti šias priemones remiantis Reglamento (EB) Nr. 384/96 (pagrindinis Reglamentas) 11 straipsnio 2 dalimi. (5) Prašymas buvo pateiktas vienintelio Bendrijos gamintojo vardu, kuris tokiu būdu tapo visos Bendrijos kalio permanganato gamybos atstovu. Prašymas buvo grindžiamas tuo, kad pasibaigus priemonių galiojimui, gali tęstis ar pakartotinai atsirasti dempingas bei žala Bendrijos pramonei. 2.2. Inicijavimo pranešimas (6) Pasikonsultavusi su Patariamuoju komitetu ir nutarusi, kad peržiūros inicijavimui buvo pakankamas pagrindas, Komisija inicijavo tyrimą pagal pagrindinio Reglamento 11 straipsnio 2 dalį [7]. 2.3. Tyrimo laikotarpis (7) Tyrimas, kurio metu siekta išsiaiškinti, ar yra tikimybė, kad gali tęstis ar pakartotinai atsirasti dempingas, apėmė laikotarpį nuo 1998 m. spalio 1 d. iki 1999 m. rugsėjo 30 d. (tyrimo laikotarpis). Pirmiau minėtos žalos atsinaujinimo tikimybės nagrinėjimas apėmė laikotarpį nuo 1995 m. iki tyrimo laikotarpio pabaigos (aptariamas laikotarpis). 2.4. Su tyrimu susijusios šalys (8) Paraišką pateikusiam Bendrijos gamintojui, Kinijos eksportuotojams ir eksportuojantiems gamintojams, susijusiems importuotojams ir eksportuojančios šalies atstovams buvo oficialiai pranešta apie peržiūros inicijavimą. Visoms šioms šalims ir visiems, kurie pasiskelbė per inicijavimo pranešime nurodytą laikotarpį, buvo nusiųsti klausimynai. Be to, apie tai buvo pranešta bendradarbiaujančiam gamintojui Jungtinėse Valstijose, kurios buvo pasirinktos kaip analogiška šalis, ir jam buvo nusiųstas klausimynas. Suinteresuotoms šalims buvo sudaryta galimybė išreikšti savo nuomonę raštu. (9) Į klausimyno klausimus atsakė paraišką pateikęs Bendrijos gamintojas ir vienas importuotojas. Be to, savo nuomonę raštu pareiškė du nepriklausomi perpardavėjai. (10) Analogiškos šalies gamintojas taip pat atsakė į klausimyno klausimus. (11) Jokie eksportuojančios šalies eksportuotojai arba eksportuojantys gamintojai nebendradarbiavo tyrime. 2.5. Gautos informacijos sutikrinimas (12) Visa informacija, kuri buvo laikoma būtina, buvo surasta ir patikrinta, siekiant nustatyti tolesnio dempingo ir žalos ar pakartotino jų atsiradimo tikimybę bei nustatyti Bendrijos interesus. Vienintelio Bendrijos gamintojo Ispanijos Industrial Quimica del Nalon SA-IQN, Oviedo patalpose buvo atliktas patikrinimas. (13) Suinteresuotoms šalims buvo sudaryta galimybė kreiptis su prašymu būti išklausytoms, tačiau tokio pobūdžio prašymas nebuvo gautas. 3. NAGRINĖJAMAS PRODUKTAS IR PANAŠŪS PRODUKTAI 3.1. Nagrinėjamo produkto aprašymas (14) Nagrinėjamas produktas yra toks pats kaip ir ankstesniųjų tyrimų metu, t. y. kalio permanganatas, kurio cheminė formulė – KMnO4. Kalio permanganatas klasifikuojamas KN 28416100 pozicijoje ir yra mangano, kalio ir deguonies junginys, kurio gamybai reikalingos dvi žaliavinės medžiagos – kalio šarmas (KOH) ir mangano dioksidas arba piroliuzito rūda (MnO2). Šis produktas gaminamas trijų rūšių – techninis (97 % – 98 % grynumo KMnO4 kristalo miltelių pavidalu), takus (sudėtyje yra nuo sukepimo apsauganti medžiaga) ir medikamentinis (mažiausia 99 % grynumo KMnO4 kristalų pavidalu). Visos rūšys pasižymi tokiomis pačiomis pagrindinėmis fizinėmis (kristalinėmis) ir cheminėmis savybėmis. Todėl buvo nuspręsta, kad atliekant tyrimą visos rūšys turėtų būti laikomos vienu produktu. (15) Kalio permanganatas yra stipri oksiduojanti medžiaga, naudojama geriamajam vandeniui gryninti, nuotekoms valyti, cheminėms medžiagoms ir medikamentams gaminti, akvakultūrose, metalui gryninti, metalo paviršiams valyti, kaip dezinfekuojanti priemonė žemės ūkyje ir veterinarinėms reikmėms, dujoms gryninti, perdirbtoms dujoms dezodoruoti, balinimui ir specialiam apdorojimui tekstilės pramonėje, radioaktyviosioms medžiagoms nukenksminti, dujų turbinoms valyti ir orui povandeniniuose laivuose gryninti. 3.2. Panašus produktas (16) Kalio permanganatas, pagamintas ir parduotas JAV vidaus rinkoje, įvežtas į Bendriją iš Kinijos, taip pat ir Bendrijos pramonės pagamintas ir parduotas Bendrijos rinkoje, pasižymėjo vienodomis fizinėmis savybėmis ir naudojimo pobūdžiu ir todėl buvo panašus produktas kaip apibrėžta pagrindinio Reglamento 1 straipsnio 4 dalyje. 4. DEMPINGO PASIKARTOJIMAS ARBA ATSINAUJINIMAS 4.1 Bendrieji klausimai (17) Eurostat statistiniai duomenys rodo, kad iš Kinijos importuojami labai maži kalio permanganato kiekiai – 30 tonų 1998 metais ir 23 tonos tyrimo laikotarpio metu. Tačiau Kinijos eksporto statistiniai duomenys (44 konstatuojamoje dalyje) rodo, kad šie kiekiai yra daug didesni – 450 tonų 1998 m. ir praeitais metais. Atsižvelgiant į šį neatitikimą bei apskirtai į nepakankamą bendradarbiavimą iš Kinijos eksportuotojų arba eksportuojančių gamintojų pusės, atsiranda didelė tikimybė, kad yra bandoma apeiti dabartinius muitus, paskelbiant, kad Kinijos produktai kilę iš daugelio kitų šalių. (18) atsižvelgiant į galimą dempingo pasikartojimą, buvo tirta, ar šiuo metu pasireiškia iš minimos šalies į Bendriją eksportuojamų prekių dempingas. Tai buvo daroma remiantis prielaida, kad jei dempingas vykdomas dabar, pagrįstai galima manyti, kad jis tęsis ir ateityje. (19) nagrinėjant galimą dempingo atsinaujinimą, jei dabartinės priemonės būtų panaikintos, buvo tirta, ar ateityje dempingas galėtų pasireikšti ir taip pat, ar toks dempingas paveiktų didelius prekių kiekius. Dempingo tikimybė ateityje buvo įvertinta eksportuojamų prekių iš minimos šalies į trečiąsias šalis atžvilgiu, o prekių apimties klausimas buvo nagrinėjamas tiriant visus susijusius vidaus ir eksporto rinkos procesus. (20) kadangi šios rūšies apžvalgos tikslas – įvertinti dempingo tikimybę panaikinus priemones, nebuvo laikyta būtina ar tikslinga apskaičiuoti dempingo skirtumus ar leistinas ribas tokiu tikslumu, kuris būtų reikalingas vykdant antidempingo tyrimą pagal pagrindinio Reglamento 5 straipsnį. Tačiau tyrimas buvo atliekamas pakankamai išsamiai, kad būtų galima nustatyti, ar tyrimo laikotarpiu buvo pasireiškęs ženklesnis dempingas, nepriklausomai nuo kiekvieno eksportuojamų prekių sandėrio tikslios kainos, nurodytų ar kitaip taikytų išlaidų ir normų. (21) buvo pažymėta, kad JAV administracija neseniai nusprendė išsaugoti dabartines antidempingo priemones importuojamam kalio permanganatui, kurio kilmės šalis – Kinija. Tačiau nebuvo laikoma būtina ar tikslinga iš šio fakto padaryti išvadas, išskyrus tai, kad dėl to viena svarbi rinka, į kurią galėtų būti nukreipiami tam tikri Kinijos produkcijos pajėgumai, tampa kur kas mažiau patraukli (žr. 40 konstatuojamąją dalį). 4.2. Dempingo pasikartojimo tikimybė 4.2.1. Analogiška šalis (22) Kadangi iš Kinijos eksportuotojų pusės nėra jokio bendradarbiavimo, iš Kinijos eksportuojamų prekių normali vertė turėjo būti nustatyta pagal pagrindinio Reglamento 2 straipsnio 7 dalies a punktą, t. y. remiantis informacija, gauta trečiojoje rinkos ekonomikos šalyje, kur produktas buvo pagamintas ir parduotas. (23) Pagal pranešimą dėl inicijavimo, kaip ir ankstesniųjų tyrimų metu pareiškėjo siūlymas panaudoti Jungtines Valstijas kaip atitinkamą analogišką šalį buvo priimtas dėl kelių priežasčių: JAV yra didžiausia pasaulio kalio permanganato rinka ir antroji pagal dydį gamintoja po Kinijos. JAV rinka yra atvira importui, kuris sudaro apie 10 % bendro JAV suvartojimo. Iš visų šaltinių gaunamas kalio permanganatas santykinai yra homogeniškas produktas. Pagrindinėse jo panaudojimo srityse kalio permanganatui tenka konkuruoti su kitomis pakaitinėmis cheminėmis medžiagomis. (24) Buvo nuspręsta, kad kitos šalys (pvz. Indija, Čekija) yra mažiau tinkamos būti orientacinėmis šalimis, atsižvelgiant į šių šalių rinkose vyraujančias gamybos apimtis ir konkurencijos sąlygas. Be to, gamintojai Indijoje, kuri buvo laikoma potencialia orientacine šalimi, nurodė, kad jie negalės bendradarbiauti. (25) Atsižvelgiant į JAV gamintojo bendradarbiavimą ir jokias kitų suinteresuotųjų šalių nepateiktas pastabas, JAV liko vieninteliu tinkamu ir pagrįstu pasirinkimu, kaip jau buvo atsitikę atliekant 1988 m. ir 1994 m. tyrimus. 4.2.2. Normali vertė (26) Pirmiausia buvo išnagrinėta, ar bendradarbiaujančio JAV gamintojo prekių pardavimai vidaus rinkoje yra tipiški palyginus su į Bendriją importuojamomis prekėmis, kurių atžvilgiu atliekamas tyrimas. Buvo laikoma, kad taip ir yra, kadangi prekės buvo tiekiamos dideliais kiekiais, palyginus su vidutinėmis eksporto apimtimis, užfiksuotomis Kinijos eksportuojantiems gamintojams parduodant prekes Bendrijoje tyrimo laikotarpiu. (27) Palyginus JAV gamintojo parduodamos kiekvienos kalio permanganato rūšies pardavimų kainas ir produkcijos kaštus taip pat buvo nustatyta, kad atitinkami prekių pardavimai galėjo būti laikomi būdingais įprastai prekybai. (28) Todėl normali vertė buvo nustatyta kaip svertinis visų kalio permanganato, kurį bendradarbiaujantis JAV gamintojas pardavė JAV vidaus rinkoje per pirmuosius tris 1999 m. mėnesius, rūšių kainų vidurkis. Nors JAV gamintojo pateikti duomenys neapima viso tyrimo laikotarpio, šios kainos atitiko 1997 ir 1998 metų svertines vidutines pardavimo kainas, kurios taip pat buvo pateiktos ir todėl gali būti laikomos tipiškomis tyrimo laikotarpio kainomis. (29) Bendradarbiaujančio JAV gamintojo pateikti skaičiai, kai tai buvo įmanoma, taip pat buvo sutikrinti su kitais šaltiniais. Įvertinus nustatyto dempingo lygį ir tą faktą, kad, kaip paaiškinta 20 konstatuojamojoje dalyje, nereikalaujama tiksliai apskaičiuoti šių lygių, buvo nuspręsta, kad šių skaičių nereikia pagrįsti išsamiau vietoje atliekamais patikrinimais. 4.2.3. Eksporto kaina (30) Kadangi nebendradarbiavo jokie eksportuojantys gamintojai, eksporto kaina buvo nustatyta remiantis turimais faktais. Šiuo atveju buvo remiamasi Eurostat duomenimis ir informacija, kurią pateikė su Kinijos eksportuotojais nesusijęs importuotojas. (31) Remiantis Eurostat duomenimis, visų rūšių kalio permanganato svertinė vidutinė iš Kinijos importuojamų prekių vertė, išreikšta CIF importo kaina Bendrijos pasienyje tyrimo laikotarpiu, buvo 1125 eurų/t. Tai atitinka maždaug 960 eurų/t vertę, pagal FOB kainą Kinijos pasienyje. (32) Remiantis įrodymais, pateiktais pareiškėjo, vidutinė importo iš Kinijos kaina, išreikšta CIF importo kaina Bendrijos pasienyje, buvo apie 970 eurų/t, o tai atitinka maždaug 810 eurų/t vertę, pagal FOB kainą Kinijos pasienyje. (33) Vienintelis Europos importuotojas, kuris bendradarbiavo vykdant tyrimą, pateikė duomenis apie kainą, kurie atitinka pirmiau minėtų kainų ribas. (34) Kinijos eksporto statistika (44 konstatuojamoji dalis) rodo, kad 1998 metais vieneto vertė sudarė 886 eurų/t, o tai taip pat atitinka minėtus kainų lygius. (35) Apibendrinant galima teigti, kad iš kelių atskirų šaltinių gauta informacija apie eksporto kainas rodo, kad eksporto kaina svyruoja vidutiniškai nuo 800 iki 1000 eurų/t pagal FOB kainą Kinijos pasienyje. 4.3. Palyginimas (36) Buvo palygintos eksporto kainos, išreikštos FOB kaina Kinijos pasienyje, ir JAV normaliąja verte, kuri buvo atitinkamai tikslinama pridedant JAV vidaus transportavimo iš gamyklos į uostą (FOB kaina JAV pasienyje) vidurkį. 4.4. Dempingo skirtumas (37) Atlikta analizė rodo, kad į Bendriją eksportuojant prekes tyrimo laikotarpiu dempingas buvo vykdomas dideliu skirtumu. Remiantis 30–35 konstatuojamose dalyse išvardytais įvairiais šaltiniais, dempingo skirtumai svyruoja nuo 108 % iki 174 %. Tai sudaro atitinkamai 1,308 ir 1,543 eurų/kg konkretaus muito tarifus. Šis tarifas yra didesnis už dabar taikomą 1,260 eurų/kg muito tarifą. 5. DEMPINGO ATSINAUJINIMO TIKIMYBĖ 5.1. Didelių apimčių atsinaujinimo tikimybė (38) Kinija yra didžiausia pasaulyje kalio permanganato gamintoja ir eksportuotoja, kuri šiuo metu pasižymi dideliais nepanaudotos produkcijos pajėgumais, kurie pastariaisiais keliais metais yra išnaudojami. Šie pertekliniai pajėgumai yra 5 ar 6 kartus didesni negu Bendrijos rinkos apimtys. (39) Kinija potencialiai gali žymiai padidinti savo eksportą į Bendrijos rinką, ypač kadangi artimiausioje ateityje neprognozuojama, kad pardavimas Kinijos vidaus rinkoje išaugtų. (40) Be to, Jungtinėse Amerikos Valstijose, kuri yra didžiausia pasaulyje kalio permanganato suvartojimo rinka, Kinijos eksportas, kuriam nuo 1983 m. taikomos antidempingo priemonės, iš esmės nutrūko. Po 1999 m. apžvalgos antidempingo muito lygis JAV pastaruoju metu siekia 128,94 %. (41) Indija – kita svarbi rinka – nuo 1995 m. taip pat įvedė aukštą antidempingo muitą (lygų 149 eurų/t) importuojamoms prekėms, kurių kilmės šalis – Kinija. (42) Šie veiksniai kartu su sąlyginai stabiliu pasauliniu kalio permanganato suvartojimu gali tik padidinti Bendrijos rinkos patrauklumą, kuri yra didžiausia rinka po JAV ir pačios Kinijos. 5.2. Dempingo atsinaujinimo tikimybė (43) Atsižvelgiant į visus tyrimo metu turėtus informacijos šaltinius, matoma, kad Kinijos gamintojai ir toliau vykdo aptariamų produktų dempingą importuojant juos į Bendrijos rinką po to, kai buvo įvestos dabartinės priemonės. (44) Be to, Kinijos eksportuojamos prekės į trečiąsias šalis taip pat buvo pateikiamos labai žemomis – dempingo kainomis. Tai patvirtinta palyginus tokius Kinijos eksporto statistikos duomenis ir normaliąsias vertes: Šaltinis: Kinijos eksporto statistiniai duomenys Kinijos eksportuojamas kalio permanganatas | 1996 | 1997 | 1998 | Pasaulyje Kiekis (t) | 7924 | 10176 | 10396 | Vieneto vertė (eurai/t) | 1011 | 984 | 892 | EB Kiekis (t) | 222 | 450 | 450 | Vieneto vertė (eurai/t) | 843 | 877 | 886 | (45) Tokiomis aplinkybėmis yra visos priežastys manyti, kad visi didesni iš Kinijos į Bendriją eksportuojami produkcijos kiekiai bus pateikiami dempingo kainomis. 5.3. Išvada (46) Sąlyginai stabilus kalio permanganato sunaudojimas pasaulio rinkoje, per pastaruosius penkerius metus išaugęs nepanaudotų pajėgumų lygis ir ribota galimybė patekti į kitas svarbiausias eksporto rinkas rodo, kad yra tikimybė, jog panaikinus dabartines antidempingo priemones aptariamo produkto importui iš Kinijos, vėl atsinaujins į Bendrijos rinką eksportuojamų didelių produkcijos kiekių dempingas. (47) Ypač išnagrinėjus dempingo atvejus parduodant prekes Europos bendrijoje tyrimo laikotarpiu ir pardavimus į trečiąsias šalis ne Europos bendrijoje, paaiškėjo, kad Kinijos eksportuotojų dempingas tęsiasi, taip pat buvo gauti įrodymai, kad visos išaugusios eksporto iš Kinijos apimtys pateikiamos dempingo kainomis. 6. BENDRIJOS PRAMONĖS APIBRĖŽIMAS (48) Pareiškėjas (CEFIC) veikia vienintelio Bendrijos aptariamo produkto gamintojo vardu. Šis gamintojas (Industrial Quimica del Nalon SA-IQN) apima visą tyrimo laikotarpiu Bendrijoje pagamintą kalio permanganato kiekį ir todėl tampa "Bendrijos pramone", kaip apibrėžta pagrindinio reglamento 4 straipsnio 1 dalyje. 7. BENDRIJOS PRAMONĖS PADĖTIES ANALIZĖ 7.1. Suvartojimas (49) Bendrijos suvartojimas buvo apskaičiuotas naudojant patikrintus Bendrijos pramonės pateiktus pardavimo duomenis ir per Eurostat gautas importo apimtis. Per laikotarpį nuo 1995 m. iki tyrimo laikotarpio pabaigos suvartojimas smuko 18 %, nors 1995 metais suvartojimas buvo neįprastai aukštas dėl didelės sausros Ispanijoje. Suvartojimas tyrimo laikotarpiu buvo panašaus lygio kaip ir 1996 m., o 1997 ir 1998 metais smuko. 7.2. Iš aptariamos šalies importuojamų prekių kainos ir apimtys (50) Eurostat duomenys rodo, kad nagrinėjamu laikotarpiu dėl taikomų antidempingo priemonių importo iš Kinijos apimtys išliko mažos. Tačiau kaip nurodyta 44 konstatuojamoje dalyje, Kinijos Vyriausybės pateikti eksporto statistiniai duomenys rodo, kad eksporto apimtys į Bendriją buvo daug didesnės – 222 tonos 1996 metais ir 450 tonų 1997 ir 1998 metais. Tyrimo laikotarpiu tai sudaro 10 % rinkos dalies [8], o tai yra daug daugiau negu de minimis lygiai. Net jei Eurostat pateikti skaičiai ir būtų teisingi, ir tyrimo laikotarpiu importo apimtys būtų labai žemos, tai neaktualu atliekant peržiūrą dėl priemonių galiojimo pabaigos termino, kadangi bent iš dalies žemas importo apimtis galima sieti su jau taikomomis priemonėmis. (51) Dėl mažų patvirtintų kalio permanganato, kurio kilmės šalis – Kinija, pardavimo apimčių Bendrijos rinkoje ir visiško aptariamos šalies gamintojų/eksportuotojų nenoro bendradarbiauti, sunku tiksliai palyginti kainas. Tačiau turimi duomenys leidžia daryti išvadą, kad Kinijos kainų lygiai yra daug žemesni už Bendrijos gamintojų kainų lygius. Eurostat duomenys rodo, kad tyrimo laikotarpio metu Kinijos kainos be muito vidutiniškai buvo 38 % mažesnės už Bendrijos gamintojo kainas. Panašūs duomenys apie Taivanį byloja tik apie nežymiai – vidutiniškai 33 % – mažesnes kainas. (52) Kinijoje pagaminto kalio permanganato kaina yra daug mažesnė ir už vidutinę rinkos kainą, ir už Bendrijos pramonės kainą. Tik 1997 metais kainos buvo panašios į Bendrijos gamintojo kainas, tačiau nuo to laiko atotrūkis vis didėja. Patekusios į Bendrijos rinką 1997 m., Taivanio prekės buvo nuolat siūlomos maždaug 25 % žemesnėmis negu Bendrijos gamintojo kainomis. Kadangi Taivanyje akivaizdžiai gamyba nevyksta, yra pagrindo įtarti, kad šis produktas – Kinijos kilmės. 7.3. Importas iš kitų trečiųjų šalių 7.3.1. Apimtys ir rinkos dalis (53) Laikotarpiu nuo 1995 metų iki tyrimo laikotarpio visas importas iš trečiųjų šalių išaugo 54 %, nors importas iš Indijos ir Ukrainos dėl šioms šalims Reglamentu (EB) Nr. 1507/98 [9] įvestų antidempingo muitų ženkliai sumažėjo. Ir priešingai, ženkliai išaugo importas iš JAV, Čekijos ir Taivanio. Čekijos eksportas į Bendriją siekia 64 % visų jos pajėgumų, kurie sudaro maždaug 1000 tonų per metus. Taivanio, kuris iki 1997 m. į Bendriją prekių neeksportavo, eksporto apimtys kasmet po to išaugdavo dvigubai. 7.3.2. Pardavimo kainos (54) JAV ir Čekija yra pagrindiniai produkcijos į Bendriją importuotojai, kuriems šiuo metu netaikomos jokios antidempingo priemonės. JAV kainos yra panašaus, tik nežymiai aukštesnio lygio negu Bendrijos gamintojo kainos. Čekijos kainos yra žemiausios palyginus visų pagrindinių eksportuotojų į Bendriją kainas. Tačiau kaip paaiškinta 53 konstatuojamoje dalyje, tolesnio Čekijos eksportuotojų skverbimosi į rinką mastai yra apriboti, daugiausia jie gali dar 5 % padidinti savo užimamą rinkos dalį. Nėra įrodymų, kad šie importai darytų Bendrijos pramonei žalą, arba kad jie būtų vykdomi dempingo kainomis. 7.4. Bendrijos pramonės padėtis 7.4.1. Rinkos dalis ir pardavimo apimtys (55) Bendrijos pramonė apima 100 % Bendrijos gamybos tyrimo laikotarpiu, kadangi Bendrijoje yra tik vienas kalio permanganato gamintojas. Iki 1998 m., kol nepasitraukė iš verslo, buvo dar vienas Bendrijos gamintojas – Vokietijoje įsisteigusi "Chemie AG" bendrovė. Tačiau į šią bendrovę nebuvo atsižvelgta nagrinėjant Bendrijos pramonės padėtį, išskyrus duomenis apie užimtumą. (56) Bendrijos pramonės pardavimų apimtys per nagrinėjamą laikotarpį sumažėjo 21 %, tuo tarpu jos užimamos rinkos dalis sumažėjo 2 %. Tačiau per tą patį laikotarpį suvartojimas sumažėjo 18 %, tad Bendrijos pramonė sugebėjo išlaikyti didžiąją savo rinkos dalį mažėjančioje rinkoje. (57) kaip jau buvo nurodyta 49 konstatuojamoje dalyje, 1995 metai buvo išskirtiniai dėl ilgos sausros Ispanijos pietuose ir išnaudotų vandens atsargų. Dėl to tiesiogiai išaugo kalio permanganato suvartojimas valant smarkiai užterštą upių vandenį. Kadangi Bendrijos pramonė buvo geriausia pasirengusi užtikrinti šį išskirtinį poreikį, jos pardavimo apimtys ir rinkos dalis atitinkamai išaugo. Prasmingiau ir tiksliau būtų nagrinėti laikotarpį nuo 1996 metų iki tyrimo laikotarpio. Per šį laikotarpį, nors ir pardavimo apimtys, ir Bendrijos pramonės rinkos dalis išaugo, abu rodikliai per tyrimo laikotarpį sumažėjo nuo aukštų 1997 ir 1998 metų lygių. 7.4.2. Produkcija, pajėgumas ir pajėgumų išnaudojimas (58) Bendrijos pramonės pajėgumų išnaudojimas per nagrinėjamą laikotarpį išaugo 15 %. Per 1997 m. pajėgumai buvo panaudojami prastai dėl didelių atsargų kiekių 1996 metų gale (65 konstatuojamoji dalis). Įvedus antidempingo priemones Indijai ir Ukrainai, 1998 metų pajėgumų išnaudojimas tyrimo laikotarpiu priartėjo prie 1996 metų lygio. 7.4.3. Produkcijos kaštai (59) Per nagrinėjamą laikotarpį kiekvienos kalio permanganato tonos vieneto kaštai padidėjo 5 %. Aukščiausia riba buvo pasiekta 1997 metais; tai aiškinama žemais tų metų gamybos lygiais ir vėlesne fiksuotų kaštų įtaka vieneto kainai. 7.4.4. Užimtumas (60) Nors likęs Bendrijos gamintojas ir palaikė stabilią užimtumo būklę nagrinėjamu laikotarpiu, reikėtų nepamiršti, kad kitas Bendrijos gamintojas visiškai nutraukė operacijas nagrinėjamo laikotarpio metu, dėl ko užimtumas nutrūko. 7.4.5. Gamyba ir našumas (61) Per nagrinėjamą laikotarpį gamyba ir našumas padidėjo atitinkamai 16 % ir 21 %. 7.4.6. Kainų kitimas (62) Atlikus Bendrijos pramonės pardavimo kainų analizę paaiškėjo, kad pardavimo kainos per nagrinėjamą laikotarpį pakilo 12 %. Didžiausias kainų šuolis įvyko 1998 metais, kai buvo įvestos antidempingo priemonės iš Indijos ir Ukrainos importuojamam kalio permanganatui. Per pastaruosius dvejus metus vieneto kaina išliko tokia pati. 7.4.7. Pelnas (63) Nagrinėjamu laikotarpiu Bendrijos pramonė dirbo pelningai 1995 metais, o1996, 1997 ir 1998 metais patyrė nuostolius. Tyrimo laikotarpio metu Bendrijos pramonė vėl pradėjo gauti nedidelį pelną. Tai aiškinama antidempingo priemonių įvedimu Indijai ir Ukrainai 1998 metais, po kurių rinka atsigavo. 7.4.8. Bendrijos pramonės eksporto pardavimai (64) Eksportuojamos prekės parduodamos daugiausia JAV, Norvegijoje ir Šveicarijoje. Išskyrus 1995 metais patirtus nuostolius, Bendrijos pramonė dirbo pelningai parduodama eksportuojamas prekes nuo 1996 m. iki tyrimo laikotarpio pradžios. 7.4.9. Atsargų kaupimas (65) 1996 m. gale atsargų apimtys dėl išaugusios gamybos buvo didelės, tačiau kadangi 1995 metų sausra nepasikartojo, jos laipsniškai mažinamos. 7.4.10. Išvados dėl padėties Bendrijos pramonėje (66) Dauguma rodiklių rodo, kad Bendrijos pramonės padėtis gerėja. Tai ypač pastebima nuo 1998 metų, kai buvo įvestos antidempingo priemonės Indijai ir Ukrainai. Per nagrinėjamą laikotarpį, gamybos apimtys ir našumas išaugo, kainos pakilo ir tyrimo laikotarpiu buvo vėl gautas nedidelis pelnas. Nagrinėjamu laikotarpiu sumažėjęs vartojimas ir pardavimo apimtys turėtų būti vertinami atsižvelgiant į tai, kad 1995 m. baziniai lygiai buvo padidėję dėl Ispanijoje vyravusios sausros. Tačiau pagal abu rodiklius pastebimas padėties gerėjimas 1997 ir 1998 metais nežymiai sumažėjo tyrimo laikotarpiu. Tuo pačiu Bendrijos pramonė išlaikė savo rinkos dalį. (67) Nagrinėjamu laikotarpiu Bendrijos pramonės pajėgumai nekito, o pajėgumų panaudojimas padidėjo. Tačiau kalio permanganato gamybos kaštai išaugo. (68) Apskritai, rodikliai rodo, kad įvestos antidempingo priemonės Kinijai, Indijai ir Ukrainai leido Bendrijos pramonei konkuruoti lygiomis galimybėmis. JAV į Bendrijos rinką eksportuojamų prekių kainos, nekalbant apie žalingą dempingą, yra artimos Bendrijos gamintojo kainoms, o tai rodo, kad šios kainos laikytinos tokiomis, kurias galima pasiekti sąžiningoje ir atviroje rinkoje. Įvedus priemones Kinijai, Indijai ir Ukrainai, kainos galėjo padidėti. Dėl to prekyba tyrimo laikotarpiu buvo pelninga, ir tai buvo pirmoji pelninga prekyba nuo 1995 metų. 8. PAKARTOTINĖS ŽALOS TIKIMYBĖ 8.1. Bendrijos pramonė (69) Bendrijos pramonės padėtis apibūdinta 55–68 konstatuojamosiose dalyse. 8.2. Tikėtini eksportai iš Kinijos (70) Nors ir nedaug, tačiau yra duomenų, kad Kinijos eksportuotojų nustatytos kainos, ypač Čilei ir Australijai, yra tokio lygio, kuris daug mažesnis už Bendrijos pramonės lygius. Iš Eurostat ir Kinijos valdžios institucijų gaunama informacija rodo, kad iš Kinijos į Bendriją patenkantis kalio permanganatas, tyrimo laikotarpiu pateikiamas daug mažesnėmis už Bendrijos pramonės kainas. (71) Kinijos gamintojų pajėgumai smarkiai išaugo. Tai atsitiko nesant jokio akivaizdaus pagrindo tikėtis, kad ateityje vidaus rinkos poreikiai augs. Kadangi tyrimo laikotarpiu Kinijai teko tik maža Bendrijos rinkos dalis, vien tik jos pertekliniai pajėgumai galėtų kelis kartus patenkinti visus Bendrijos suvartojimo poreikius. 8.3. Išvada (72) 46 ir 47 konstatuojamose dalyse buvo padaryta išvada dėl tikimybės, jog didelio Kinijos kalio permanganato kiekio dempingas gali vėl atsinaujinti Bendrijos rinkoje, jei būtų nutrauktas antidempingo priemonės taikymas. Tikėtina šių importų apimtis ir kainos beveik garantuotai turėtų didelį neigiamą poveikį Bendrijos rinkai. (73) Jei papildomai neišaugs Bendrijos paklausa, tai pasireikštų arba ženkliai sumažėjusia rinkos dalimi, arba sumažėjusiomis Bendrijos pramonės kainomis. Tikėtina, kad bus paveikti abu šie veiksniai, dėl to sumažėtų pelningumas ir galų gale kiltų grėsmė Bendrijos pramonės ekonominiam išlikimui. Todėl buvo padaryta išvada, kad yra didelė tikimybė, jog antidempingo priemonių iš Kinijos importuojamam kalio permanganatui panaikinimas padarytų materialinę žalą Bendrijos pramonei. 9. BENDRIJOS INTERESAS 9.1. Įžanga (74) Remiantis pagrindinio Reglamento 21 straipsniu, buvo nagrinėjama, ar dabartinių antidempingo priemonių pratęsimas prieštarautų visos Bendrijos interesams. Bendrijos interesas buvo nustatytas įvertinus įvairiausius susijusius interesus. (75) Siekiant įvertinti, kokį tikėtiną poveikį gali turėti pratęstos ar nepratęstos priemonės, visų pirmiau išvardytų suinteresuotų šalių buvo paprašyta pateikti informaciją. Klausimynai buvo nusiųsti Bendrijos gamintojui ir visiems žinomiems nesusijusiems kalio permanganato importuotojams. Bendrijos gamintojas ir vienas importuotojas pateikė atsakymus į klausimyno klausimus. Informaciją pateikė ir du nepriklausomi kalio permanganato perpardavėjai. (76) Reikėtų priminti, kad atliekant ankstesnį tyrimą priimtos priemonės nebuvo laikomos prieštaraujančiomis Bendrijos interesams. Be to, reikėtų pažymėti, kad dabartinis tyrimas yra peržiūra, analizuojanti padėtį po antidempingo priemonių įvedimo. Dėl to galima įvertinti bet kokį netinkamą neigiamą poveikį, kurį antidempingo priemonės galėjo turėti praeityje minimoms šalims, į kurias reikėtų atsižvelgti. (77) Šiuo pagrindu buvo išnagrinėta, ar, nepaisant išvadų dėl dempingo, Bendrijos pramonės būklės ir galimos tolesnės dempingo žalos ir (ar) jos atsinaujinimo, yra įtikinamų priežasčių, kurios leistų daryti išvadą, kad priemonių išlaikymas šiuo konkrečiu atveju neatitinka Bendrijos interesų. 9.2. Bendrijos pramonės interesai (78) Manoma, kad neišlaikius ankstesnio tyrimo metu nustatytų antidempingo priemonių, žalingas dempingas gali tęstis/atsinaujinti, ir kad Bendrijos pramonės būklė, kuri vis dar yra netvirta, pablogės. Bendrijos pramonė parodė, kad ji gali konkuruoti Bendrijos rinkoje su konkurentais, kurie nepardavinėja produkcijos dempingo kainomis. Bendrijos pramonė taip pat įrodė, kad jai gali būti naudingos įvestos antidempingo priemonės. (79) Nagrinėjamu laikotarpiu Bendrijos pramonė įrodė, kad ji gali konkuruoti Bendrijos rinkoje, JAV rinkoje ir kitose trečiųjų šalių rinkose, kur nustatytos sąžiningos sąlygos. Be to, Bendrijos pramonė įrodė, kad ji yra gyvybinga ir iš tikrųjų gali pasinaudoti įvestų antidempingo priemonių nauda. Pagerėjęs jos našumas (61 konstatuojamoji dalis) ir pajėgumų panaudojimas (58 konstatuojamoji dalis), taip pat ir atkurta pelninga veikla tyrimo laikotarpiu parodė, kad rinkoje, kurioje egzistuoja priemonės žalingam dempingui pažaboti, ji yra visiškai pajėgi veiksmingai konkuruoti. (80) Tačiau jei prieš žalingą dempingą nukreiptos priemonės nustos galioti, į Bendrijos rinką dempingo kainomis galėtų laisvai patekti dideli iš Kinijos importuojamų prekių kiekiai. Bendrijos pramonės padėtis pablogėtų tiek, kad jos gyvybingumui kiltų rizika, o tai turėtų pražūtingą poveikį užimtumui, vartotojų pasirinkimui ir t. t. 9.3. Vartotojų ir importuotojų interesai (81) Iš importuotojo buvo gautas tik vienas atsakymas į klausimyno klausimus, du klausimynus pateikė nepriklausomi perpardavėjai, o galutiniai vartotojai nepateikė jokios informacijos. Importuotojas nepateikė jokių pastabų, palaikančių arba prieštaraujančių tolesniam priemonių taikymui, tuo tarpu nepriklausomi perpardavėjai pritarė dabartinių priemonių palaikymui. (82) Atsižvelgiant į šią situaciją, atrodo, kad bendras antidempingo muito poveikis vartotojams ir importuotojams yra nedidelis. Kitiems importams, kurie konkuruoja su Bendrijos pramone, turi būti užtikrintas aukštas konkurencijos lygio išlaikymas. Kadangi tarp naujų produkto taikymo sričių – geriamojo vandens ir atliekų gryninimas, o šiuo atveju klientai yra ne dideli pramonės objektai, o savivaldybės ir komunalinių paslaugų įmonės, tiekimo stabilumas tampa svarbiu uždaviniu. Todėl vartotojai, o juo labiau visuomenė, suinteresuoti, kad Bendrijos pramonė ir toliau liktų patikimu šio produkto tiekėju ir nebūtų išstumta iš rinkos. Atsakymų iš importuotojų ir vartotojų trūkumas leidžia teigti, kad šiuo metu taikomos priemonės neturėjo didelio poveikio jų veiklai. 9.4. Išvada dėl Bendrijos interesų (83) Pasibaigus priemonių galiojimo terminui, Bendrijos pramonės ekonominės perspektyvos galėtų smarkiai pakisti, tuo tarpu importuotojus tai paveiktų tik tuomet, jei priemonių galiojimas būtų pratęstas ir toliau taikant ribinius kaštų didinimus. Suderinus įvairius susijusius interesus manoma, kad išlaikant antidempingo priemones ir toliau bus galima užtikrinti dabartinę sąžiningos konkurencijos aplinką, tuo pašalinant žalingą dempingo veiklos poveikį. Todėl nėra būtinų priežasčių sustabdyti tolesnį priemonių taikymą. 10. GALUTINĖ IŠVADA (84) Todėl kaip numatyta pagrindinio Reglamento 11 straipsnio 2 dalyje, turėtų būti išlaikytos šiuo metu galiojančios antidempingo priemonės importuojamam kalio permanganatui, kurio kilmės šalis – Kinija, PRIĖMĖ ŠĮ REGLAMENTĄ 1 straipsnis 1. Įvedamas galutinis antidempingo muitas importuojamam kalio permanganatui, kuris klasifikuojamas KN 28416100 pozicijoje, ir kurio kilmės šalis – Kinijos Liaudies Respublika. 2. Grynajai vertei Bendrijos franko siena prieš atliekant muitinės formalumus taikomo muito dydis – 1,26 euro/kg. 3. Jei nenurodyta kitaip, taikomos muito mokesčiams galiojančios nuostatos. 2 straipsnis Šis reglamentas įsigalioja kitą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2001 m. vasario 12 d. Tarybos vardu Pirmininkas B. Ringholm [1] OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2238/2000 (OL L 257, 2000 10 11, p. 2). [2] OL C 138, 1988 6 3, p. 1. [3] OL C 209, 1988 8 2, p. 1. [4] OL L 298, 1994 11 19, p. 32. Reglamentas su paskutiniais pakeitimais, padarytais Reglamentu (EB) Nr. 1170/95 (OL L 118, 1995 5 25, p. 6). [5] OL L 200, 1998 7 16, p. 4. [6] OL C 117, 1999 4 29, p. 3. [7] OL C 323, 1999 11 11, p. 5. [8] Skaičiai pateikiami su +/- 5 % paklaida siekiant apsaugoti Bendrijos gamintojo konfidencialumą. [9] OL L 200, 1998 7 16, p. 4. --------------------------------------------------